b'\n_START_ARTICLE_\nTampereen j\xc3\xa4\xc3\xa4halli\n_START_SECTION_\nArkkitehtuuri ja rakenne\n_START_PARAGRAPH_\nJ\xc3\xa4\xc3\xa4hallin suunnitteli arkkitehti Jaakko T\xc3\xa4htinen. Sen leimallisia piirteit\xc3\xa4 ovat satulanmuotoinen riippukatto ja p\xc3\xa4\xc3\xa4tyjen vinot vetotangot. T\xc3\xa4htinen teki suunnitelmassaan yhteisty\xc3\xb6t\xc3\xa4 j\xc3\xa4\xc3\xa4kiekkoilijoiden ja muiden j\xc3\xa4\xc3\xa4kiekkoihmisten kanssa, ja h\xc3\xa4n hyv\xc3\xa4ksytti piirustuksensa paikallisilla kiekkoihmisill\xc3\xa4._NEWLINE_Hallia katsomoiden alapuolella kiert\xc3\xa4v\xc3\xa4 p\xc3\xa4\xc3\xa4k\xc3\xa4yt\xc3\xa4v\xc3\xa4 sijaitsee maanpinnan tasalla ja itse kentt\xc3\xa4 noin kolme metri\xc3\xa4 alempana. P\xc3\xa4\xc3\xa4k\xc3\xa4yt\xc3\xa4v\xc3\xa4n alla hallin pohjakerroksessa sijaitsevat pukuhuoneet ja muut huoltotilat sek\xc3\xa4 Ilveksen ja Tapparan kerhotiloja. Hallin toisella pitk\xc3\xa4ll\xc3\xa4 sivulla on parvikatsomo, jonne (kuten seisomakatsomoihinkin) noustaan hallin kulmauksissa sijaitsevia portaita. Toisella pitk\xc3\xa4ll\xc3\xa4 sivulla on kaksikerroksinen aitiorakennelma, jossa on yritysaitioiden lis\xc3\xa4ksi tiloja tiedotusv\xc3\xa4lineille ja toimitsijoille._NEWLINE_P\xc3\xa4\xc3\xa4sis\xc3\xa4\xc3\xa4nk\xc3\xa4ynnit sijaitsevat hallin kulmissa. Lis\xc3\xa4ksi jokaisen katsomoaukon kohdalla on ovi, joka voidaan tarvittaessa avata, jos halli on tyhjennett\xc3\xa4v\xc3\xa4 nopeasti esimerkiksi tulipalon tai muun vaaratilanteen vuoksi.\n_START_SECTION_\nHistoria\n_START_PARAGRAPH_\nSuomi sai maaliskuussa 1963 j\xc3\xa4rjestett\xc3\xa4v\xc3\xa4kseen vuoden 1965 MM-kilpailut. Kisais\xc3\xa4nnyyden ehtona oli j\xc3\xa4\xc3\xa4halli, jonka kuitenkin Helsingin kaupunki oli luvanut rakentaa. P\xc3\xa4\xc3\xa4kaupungin hallihanke viiv\xc3\xa4styi ja kes\xc3\xa4\xc3\xa4n menness\xc3\xa4 n\xc3\xa4ytti jo selv\xc3\xa4lt\xc3\xa4, ettei halli valmistu kev\xc3\xa4\xc3\xa4ksi 1965. J\xc3\xa4\xc3\xa4kiekkoliiton Reijo Mannerla ja puheenjohtaja Harry Lindblad j\xc3\xa4rjestiv\xc3\xa4t tapaamisen Tampereen kaupunginjohtajan Erkki Lindforsin kanssa. Urheilumiehen\xc3\xa4 tunnettu Lindfors innostui asiasta ja tajusi my\xc3\xb6s ensimm\xc3\xa4isen Suomessa j\xc3\xa4rjestettyjen MM-kisojen markkina-arvon._NEWLINE_Tampereen j\xc3\xa4\xc3\xa4kiekon SM-sarjaseurat olivat pelanneet ottelunsa kaupungin keskustan tuntumassa Koulukadun tekoj\xc3\xa4\xc3\xa4radalla. Laskelmien perusteella halvimmaksi vaihtoehdoksi hallille tulisi Koulukadun kattaminen. Hanketta ajoi tekoj\xc3\xa4\xc3\xa4radan rakennuttanut Tampereen keinoj\xc3\xa4\xc3\xa4ratayhdistys. Kaupunki puuttui kuitenkin asiaan, sill\xc3\xa4 Koulukadun alueen pys\xc3\xa4k\xc3\xb6intimahdollisuudet olivat olemattomat. Kaupunki piti parhaana paikkana Hakamets\xc3\xa4\xc3\xa4._NEWLINE_Tampereen kaupunginvaltuusto p\xc3\xa4\xc3\xa4tti 26. kes\xc3\xa4kuuta 1963 j\xc3\xa4\xc3\xa4hallin rakentamisesta. Rakennusty\xc3\xb6t aloitettiin Hakamets\xc3\xa4ss\xc3\xa4 8. tammikuuta 1964. Ensimm\xc3\xa4inen ottelu hallissa pelattiin 29. tammikuuta 1965 Tampereen ja muun Suomen v\xc3\xa4lill\xc3\xa4. Televisioitua ottelua seurasi yli 6\xc2\xa0000 maksanutta katsojaa. Ottelu p\xc3\xa4\xc3\xa4ttyi tasan 4\xe2\x80\x934. SM-sarja siirtyi halliaikaan kaksi p\xc3\xa4iv\xc3\xa4\xc3\xa4 my\xc3\xb6hemmin Ilveksen ja Tapparan kohdatessa ottelussa, jonka Ilves voitti maalein 5\xe2\x80\x933. Ilveksen ja Tapparan lis\xc3\xa4ksi my\xc3\xb6s SM-sarjassa silloin pelannut Koovee siirtyi v\xc3\xa4litt\xc3\xb6m\xc3\xa4sti k\xc3\xa4ytt\xc3\xa4m\xc3\xa4\xc3\xa4n hallia._NEWLINE_Alkuper\xc3\xa4isess\xc3\xa4 asussaan halli veti 10\xc2\xa0200 katsojaa, joista 1\xc2\xa0573 mahtui istumaan. Sittemmin kokonaism\xc3\xa4\xc3\xa4r\xc3\xa4 on pienentynyt, kun seisomakatsomoja on vuosien mittaan korvattu istumapaikoilla. Toisaalta halliin on rakennettu kokonaan uusi parvikatsomo sek\xc3\xa4 aitiotiloja. J\xc3\xa4\xc3\xa4kiekkoareenana toimiessaan halliin mahtui vuosien 2001\xe2\x80\x932002 uudistusten j\xc3\xa4lkeen 7\xc2\xa0800 katsojaa ja kes\xc3\xa4n 2009 remontin j\xc3\xa4lkeen 7\xc2\xa0600, joista 6\xc2\xa0399 istumaan. Vuonna 2012 katsojakapasiteetti oli 7\xc2\xa0595 katsojaa. Vuoden 2014 syksyll\xc3\xa4 vanhat puuseisomakatsomot purettiin ja osa nurkkien istumakatsomoista muutettiin seisomakatsomoiksi poistamalla penkit kyseiselt\xc3\xa4 alueelta. Muutoksen j\xc3\xa4lkeen hallin katsojakapasiteetiksi tuli 7300, joista 5 629 istumaan, 1 359 seisomaan ja 312 aitiopaikkaa._NEWLINE_J\xc3\xa4\xc3\xa4hallin viereen on rakennettu kaksi harjoitushallia. Hakamets\xc3\xa4 2 valmistui 1974 ja Hakamets\xc3\xa4 3 vuonna 1995. Hakamets\xc3\xa4 2 vet\xc3\xa4\xc3\xa4 nykyisell\xc3\xa4\xc3\xa4n 800 katsojaa; Hakamets\xc3\xa4 3:ssa ei ole katsomoa._NEWLINE_Hakamets\xc3\xa4n hallin aikana sis\xc3\xa4j\xc3\xa4ill\xc3\xa4 voitettuja mestaruuksia on Tapparalla kymmenen, Ilveksell\xc3\xa4 kolme ja Kooveell\xc3\xa4 yksi.\n_START_SECTION_\nK\xc3\xa4ytt\xc3\xb6\n_START_PARAGRAPH_\nVaikka hallin p\xc3\xa4\xc3\xa4asiallinen k\xc3\xa4ytt\xc3\xb6tarkoitus on ollut j\xc3\xa4\xc3\xa4kiekossa, siell\xc3\xa4 on j\xc3\xa4rjestetty my\xc3\xb6s monia muitakin urheilu- ja kulttuuritapahtumia. J\xc3\xa4\xc3\xa4kiekkotoiminta on 2010-luvulla vastannut noin 90-prosenttisesti hallin k\xc3\xa4yt\xc3\xb6st\xc3\xa4. P\xc3\xa4\xc3\xa4osa tapahtumista ovat Ilveksen ja Tapparan harjoituksia ja liigaotteluita._NEWLINE_Kes\xc3\xa4isin siell\xc3\xa4 pelataan usein kansainv\xc3\xa4lisen tason lentopallo-otteluita, ja lis\xc3\xa4ksi j\xc3\xa4rjestet\xc3\xa4\xc3\xa4n satunnaisesti konsertteja ja taitoluistelun\xc3\xa4yt\xc3\xb6ksi\xc3\xa4. Kes\xc3\xa4isin parkkialueella on my\xc3\xb6s erilaista toimintaa, kuten rantalentopalloa, katul\xc3\xa4tk\xc3\xa4\xc3\xa4 ja kirpputoreja. Suomen j\xc3\xa4\xc3\xa4kiekkomuseo toimi hallissa vuodesta 1979 vuoteen 2001, jolloin se muutti museokeskus Vapriikkiin._NEWLINE_Hallissa on j\xc3\xa4rjestetty j\xc3\xa4\xc3\xa4kiekon MM-kilpailujen otteluita my\xc3\xb6s vuosina 1982, 1991, 1997 ja 2003 sek\xc3\xa4 naisten MM-kilpailut vuonna 1992. Lis\xc3\xa4ksi hallissa j\xc3\xa4rjestettiin kreikkalais-roomalaisen painin MM-kilpailut 1965 sek\xc3\xa4 rullakiekon MM-kilpailut vuonna 2015._NEWLINE_Hallissa on j\xc3\xa4rjestetty lukuisia konsertteja. Esimerkiksi Mot\xc3\xb6rhead, Hanoi Rocks, Iron Maiden, Slipknot, Korn, Slayer, Alice Cooper, Nightwish ja Deep Purple ovat soittaneet Hakamets\xc3\xa4ss\xc3\xa4.'